አንዳንድ ተስፋየ ራሱ በአብርሀ ላይ ያነሳቸው ክሶች ብዙም አሳማኝ እነዳልሆኑ ከክሱ መረዳት እንችላለን። ለምሳሌ ስለአብርሀ የሚናገረውን ክፍል ቀንሶ በድረገጽ እንዲሰራጭ ያደረገው ራሱ አብርሀ ነው የሚለው ክስ ብዙ የማያስኬድ ነው። ግን ጥርጣሬ ብቻም ነው። አብርሀ የሚሰራውን የሚያውቅ ብልህ ጋዜጠኛ ነው። እሱ ጋር ብቻ ያለ ቅጂ ቢሆን መልካም። ነገር ግን እሱ ጋር ብቻ ሳይሆን ደራሲውን ጨምሮ ሌላም ቦታ ብዙ ቅጂዎች እንዳሉ እያወቀ እንዲያ ያለ ስራ ይሰራል ብለን አንገምትም። በርግጥም ኢህአዴግ ስልጣን ሲይዝ ሁላችንም/አብዛኞቻችን ብንሆን እንደ ደርግ ይሆናሉ ከዚያም ይብሳሉ ብለን አልጠበቅንም ነበር። ስለዚህም በዚያን ወቅት እንኩዋንስ ትውልዱና/ደሙ ከነሱ የሆነው አብርሀ፡ “ጠላትህን አማራን አጥፋ” እየተባለ የተፎከረበትና የተቀሰቀሰበት የአማራ ተወላጆችም ከኢህአዴግ ጉያ ገብተዋል ብቻ ሳይሆን የኢህአዴግን እቅድ በከፍተኛ ደረጃ አስፈጽመዋል። ስለዚህ አብርሀ በላይ በመጀመሪያዎቹ የስልጣን አመታት ከህወሀት ጎን ተሰልፎ ቢያገለግል ብዙም አያስደንቅም። ዋናው ነገር ግን እሱ አይደለም። ዋናው ነገር ልክ እንደተስፋዬ ሁሉ ይሄ ሰው አሁን የት ነው ያለው ነው። አብርሀንም ይሁን ተስፋዬን የሚያድናቸው ያሁን አቋማቸውና ስራቸው ነው። ተስፋዬ አቋሙን ጻፈ። ኢትዮጵያዊነቱን ተናገረ። እሱም እንዳለው፡ እሱ የሆነውን ነኝም ያለውን ልንነሳው አይቻለንም። ምክንያቱም እኛስ ምን መሆናችንን ማን አረጋገጠልን? የአብርሀ አገር ወዳድነት ምንም ጥየቄ ውስጥ የሚገባ አይደለም። ይልቅስ ከዚህ ከኤርትራዊነት ጋር በተያያዘ የማይጥመኝ የነአብርሀስ አካሄድ የሚከተለው ነው።
